RO Jurnalul Oficial al Uniunii Europene C 300/24

Publicarea unei cereri în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

2009/C 300/09

Prezenta publicare conferă dreptul de opoziție la cererea de înregistrare în temeiul articolului 7 din Regulamentul (CE) nr. 510/2006 al Consiliului. Declarațiile de opoziție trebuie să parvină Comisiei în termen de șase luni de la data prezentei publicări.

DOCUMENT UNIC

REGULAMENTUL (CE) NR. 510/2006 AL CONSILIULUI

„FAGIOLO CANNELLINO DI ATINA”

NR. CE: IT-PDO-0005-0681-25.02.2008

IGP ( ) DOP ( X )

1. Denumire:

„Fagiolo Cannellino di Atina”

2. Statul membru sau țara terță:

Italia

3. Descrierea produsului agricol sau alimentar:

3.1. Tipul de produs (anexa II):

Clasa 1.6. Fructe, legume și cereale proaspete sau prelucrate.

3.2. Descrierea produsului căruia i se aplică denumirea de la punctul 1:

„Fagiolo Cannellino di Atina” DOP desemnează produsul obținut din cultivarea plantei Phaselus vulgaris L, ecotipul local „Cannellino di Atina”. În momentul punerii în consum, „Fagiolo Cannellino di Atina” trebuie să prezinte următoarele caracteristici:

Forma : reniformă, ușor eliptică și turtită Dimensiunea : lungimea de la 0,9 cm la 1,4 cm și lățimea de la 0,5 cm la 0,6 cm Culoarea : alb opac Tegumentul : subțire Greutatea medie, la 100 de boabe : de la minim 38 g, la maxim 50 g Epicarpul : fraged, se topește în gură după preparare Umiditatea fasolei uscate, la momentul comercializării : ≤ 13 %

„Fagiolo Cannellino di Atina”, spre deosebire de alte tipuri de fasole, nu necesită punerea la înmuiat înainte de preparare.

3.3. Materii prime (numai pentru produsele prelucrate):

—

3.4. Hrană pentru animale (numai pentru produsele de origine animală):

—

3.5. Etape specifice ale producției, care trebuie să aibă loc în aria geografică identificată:

Toate etapele procesului de producție trebuie să se desfășoare în aria delimitată la punctul 4.

3.6. Norme specifice privind felierea, răzuirea, ambalarea etc.:

Ambalarea „Fagiolo Cannellino di Atina” DOP trebuie sa aibă loc în aria geografică identificată la punctul 4. Ținând seama că produsul nu este tratat cu niciun tip de conservant, în cazul în care ar fi transportat în afara zonei de producție acesta ar putea suferi variații sensibile de temperatură și umiditate care, în afara faptului că ar provoca modificări ale caracteristicilor organoleptice, ar crea condițiile pentru apariția gărgăriței, făcând astfel inutilizabilă fasolea.

Tipurile de ambalaje admise sunt: pungi de la 250 g la 5 kg; pungi vidate de la 250 g la 5 kg; tăvițe de la 250 g la 5 kg; tăvițe vidate de la 250 g la 5 kg; congelată rapid în ambalajele descrise mai sus.

3.7. Norme specifice privind etichetarea:

Pe lângă simbolul grafic comunitar și pe lângă informațiile prevăzute de lege, eticheta prezentă pe ambalaj cuprinde în mod obligatoriu și următoarele informații, scrise clar și lizibil, cu litere de tipar: „Fagiolo Cannellino di Atina”, urmată de acronimul DOP; numele, denumirea comercială, adresa întreprinderii producătoare și ambalatoare. Este interzisă adăugarea oricăror alte specificații care nu sunt prevăzute în mod expres. Este permisă însă folosirea indicațiilor referitoare la mărci private – cu condiția ca acestea să nu aibă caracter laudativ și să nu inducă în eroare consumatorul – a indicațiilor referitoare la numele producătorului de pe ale cărui parcele provine produsul, precum și a altor mențiuni veridice și verificabile, admise de legislația comunitară, națională sau regională. Denumirea „Fagiolo Cannellino di Atina” este intraductibilă. Sigla denumirii „Fagiolo Cannellino di Atina” este formată din doua cercuri concentrice: cel interior este pe fond portocaliu, prezentând un bob de fasole din ecotipul „Cannellino di Atina”, de culoare havana. Sub bobul de fasole este reprezentată o ghirlandă, compusă din doua ramuri cu frunze de culoare verde, legate la centru de o panglică de culoare roșie. Deasupra bobului de fasole apare o coroana desenată cu linii de culoare negru 100 %, colorată în interior cu verde și în exterior cu galben; deasupra coroanei este dispusă inscripția D.O.P., care folosește caractere Times New Roman de culoare negru 100 %. Cercul extern și cel intern sunt delimitate de o linie de culoare maro; între aceste cercuri, se găsește inscripția „Fagiolo Cannellino di Atina”, scrisă cu caractere aldine Times New Roman, de culoare negru 100 %, în timp ce în partea superioară sunt dispuse trei stele de culoare galbenă, pe fond albastru, alături de tricolorul italian. Sigla poate fi adaptată în mod proporțional, pentru diferitele variante de utilizare.

4. Delimitarea concisă a ariei geografice:

Aria de producție a denumirii de origine protejată „Fagiolo Cannellino di Atina” este compusă din următoarele comune din provincia Frosinone: comuna Atina – satele Settignano, Oboca, Sacco, Sabina, S. Marciano și Case di Melfa; comuna Villa Latina – satul Saccoccia; comuna Picinisco – satele Di Vito și Immoglie; comuna Casalvieri – satele Guagno, Casal Delle Mole și Plauto; comuna Casalattico – satele S. Nazzario și S. Gennaro; comuna Gallinaro – satul Rosanisco. Aria astfel delimitată cuprinde terenurile irigate de apele râurilor Melfa, Mollarino și de afluenții acestora.

5. Legătura cu aria geografică:

5.1. Specificitatea ariei geografice:

În aria de cultură a „Fagiolo Cannellino di Atina”, solurile sunt de origine sedimentară aluvionară, care datează din Holocen. Substraturile sunt permeabile și sunt așezate pe pietriș sau pe bancuri pietroase. Din punct de vedere morfologic și litologic se observă un relief colinar cu văi interne, formațiuni vulcanice, lave și produse de alterare ale acestora. Terenurile poartă denumirea locală de „focaleti”, deoarece sunt de culoare închisă și bogate în mangan. Temperatura variază în funcție de altitudine și coboară rareori sub – 2 °C iarna, nedepășind 25 °C vara. Vânturile provin din sud, iar munții din nordul zonei opresc vânturile reci. Precipitațiile sunt concentrate în special în perioada toamnă-iarnă, însă prezența ploilor estivale împiedică ariditatea în lunile iulie și august.

5.2. Specificitatea produsului:

Caracteristicile particulare ale „Fagiolo Cannellino di Atina” sunt gustul dulce, culoarea alb opac, forma sa caracteristică reniformă și, mai ales, frăgezimea deosebită și proprietatea epicarpului de se topi în gură. „Fagiolo Cannellino di Atina”, spre deosebire de alte tipuri de fasole, nu necesită punerea la înmuiat înainte de preparare.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP):

„Fagiolo Cannellino di Atina” DOP este considerat un simbol al culturii și al tradiției din teritoriile ariei de producție, astfel cum a fost delimitată la punctul 4. Denumirea sa face trimitere la aria geografică care a fost dintotdeauna cea mai propice cultivării și care determină în mod univoc particularitățile produsului, făcându-l să se distingă într-o manieră clară și inimitabilă. Calitățile care caracterizează „Fagiolo Cannellino di Atina” sunt gustul predominant dulce, culoarea alb opac, forma caracteristică reniformă, dar mai ales frăgezimea epicarpului și proprietatea acestuia de a se topi în gură după preparare. „Fagiolo Cannellino di Atina”, spre deosebire de alte tipuri de fasole, nu necesită punerea la înmuiat înainte de preparare. Aceste caracteristici se datorează atât specificității ecotipului, cât și compoziției și structurii terenului cultivat. Acest teren, denumit local „focaleto”, este de origine aluvionară, bogat în mangan, foarte permeabil și de culoare închisă. Apa utilizată pentru irigare este caracterizată printr-un conținut foarte redus de fosfor și azot, mult sub limitele admise și este, prin urmare, dovada absenței unei poluări antropice. Calciul, prezent în cantități apreciabile, influențează cantitatea de pectine prezentă în produs. Și din punct de vedere climatic, aria de producție este caracterizată de o situație foarte favorabilă cultivării „Fagiolo Cannellino di Atina”. În fapt, această cultură este caracterizată de un ciclu de producție exclusiv estival și relativ scurt care, pentru creștere, are nevoie de temperaturi diurne destul de ridicate și de temperaturi nocturne relativ coborâte. Variația temperaturii între noapte și zi, tipică zonei de producție, influențează creșterea plantei și, în consecință, caracteristicile produsului final. Precipitațiile, concentrate mai ales în perioada toamnă-iarnă, nu sunt absente nici în perioada estivală, reducând astfel perioadele de secetă care ar putea dăuna culturii. Factorul uman contribuie în mod decisiv la obținerea unui produs bun. O bună parte a populației rezidente din zonă cultivă cu pasiune și competență „Fagiolo Cannellino di Atina”, utilizând tehnici transmise de generații, din tată în fiu. Sămânța, reprodusă anual în cadrul exploatației, este păstrată cu deosebită grijă. Într-un teritoriu aflat în plin declin economic și ocupațional, unde fenomenul emigrării este încă foarte prezent, redescoperirea „Fagiolo Cannellino di Atina” constituie o sursă concretă de locuri de muncă. Desigur, nu lipsesc elementele istorice ale „Fagiolo Cannellino di Atina”. Există numeroase mărturii care arată cum această plantă leguminoasă a ajuns să facă parte din cultura locală. Deja în anul 1811, Demarco definește „Fagiolo Cannellino di Atina” ca fiind de înaltă calitate, iar Cirelli – în „Il Regno delle due Sicilie” – furnizează date statistice foarte semnificative în ceea ce privește producția agricolă a anului 1853, menționând, printre altele, producția de „Fagiolo Cannellino di Atina” realizată la Agro di Atina, de 2 500 de „tomoli” pe an (tomolo este o veche unitate de măsură, echivalentă cu circa 40 kg). „Fagiolo Cannellino di Atina” a fost dintotdeauna alimentul principal al țăranilor, care îl preparau într-un vas specific, numit „pignata” și îl condimentau cu un firicel de ulei de măsline; în trecut, acesta reprezenta singurul fel de mâncare la masa de prânz. Din înregistrările făcute în cartea mare a producătorilor se poate observa cum, în afara faptului că era destinată consumului familial și vânzării, fasolea era oferită cunoscuților și rudelor, tocmai pentru că era foarte apreciată din punct de vedere calitativ. În plan economic, cultura „Fagiolo Cannellino di Atina” reprezintă una din culturile cele mai rentabile din întreaga vale, iar denumirea sa a intrat deja în limbajul curent și în cel comercial, devenind obiect al congreselor și al articolelor de presă.

Trimitere la publicarea caietului de sarcini:

Actuala administrație a lansat procedura națională de opoziție, publicând propunerea de recunoaștere a DOP „Fagiolo Cannellino di Atina” în Monitorul Oficial al Republicii Italiene nr. 185 din 10 august 2007.

Textul consolidat al caietului de sarcini este disponibil la următoarea adresă:

http://www.politicheagricole.it/DocumentiPubblicazioni/Search_Documenti_Elenco.htm?txtTipoDocumento=Disciplinare%20in%20esame%20UE&txtDocArgomento=Prodotti%20di%20Qualit%E0>Prodotti%20Dop,%20Igp%20e%20Stg

sau

accesând direct pagina de internet a Ministerului Politicilor Agricole, Alimentare și Silvice (http://www.politicheagricole.it), făcând clic pe „Prodotti di Qualità” (în stânga ecranului) și apoi pe „Disciplinari di Produzione all’esame dell’UE [regolamento (CE) n. 510/2006]”.